มันนี่ทูเดย์
นายกุลิศ สมบัติศิริ อธิบดีกรมศุลกากร กล่าวว่า กรมได้ดำเนินการจัดหาระบบติดตามทางศุลกากร
16 เม.ย. 2559

กรมศุลฯใช้เทคโนโลยีคุมตรวจปล่อยสินค้า
นายกุลิศ สมบัติศิริ อธิบดีกรมศุลกากร กล่าวว่า กรมได้ดำเนินการจัดหาระบบติดตามทางศุลกากร (Tracking System) เพื่อช่วยให้การดำเนินงานควบคุมและตรวจสอบสินค้าผ่านแดนเป็นไปอย่างมีประสิทธิภาพ โดยใช้งานร่วมกับระบบตรวจสอบตู้คอนเทนเนอร์สินค้าด้วยเครื่องเอกซเรย์ ซึ่งเป็นเครื่องมือสำคัญที่ทำให้การเปรียบเทียบภาพสินค้าและน้ำหนักสินค้าระหว่างท่าต้นทางและท่าปลายทางให้สะดวกรวดเร็วยิ่งขึ้น รวมทั้งการนำเทคโนโลยี RFID และ GPS ซึ่งทำงานร่วมกันเป็น “ระบบติดตามทางศุลกากร (Tracking System) ภายใต้เทคโนโลยี e-Lock ทำให้เจ้าหน้าที่ศุลกากรสามารถควบคุม ตรวจสอบและเฝ้าติดตามการเคลื่อนย้ายของตู้สินค้าผ่านแดนได้ตลอดเส้นทางตั้งแต่ท่าต้นทางจนถึงท่าปลายทาง โดยระยะแรกจะนำระบบ e-Lock มาใช้กับสำนักงานศุลกากรท่าเรือแหลมฉบัง และด่านศุลกากร รวม 16 แห่ง ที่มีปริมาณการขนส่งสินค้าเป็นจำนวนมาก 
เคทีซียืดสมัครประกวดสุดยอดโรงแรม
บริษัท บัตรกรุงไทย หรือบัตรเคทีซี แจ้งว่า ในฐานะผู้ดำเนินโครงการประกวดสุดยอดโรงแรมบูติกไทย “Thailand Boutique Awards Season 4 (2016-2017)” ได้ขยายเวลาการรับสมัครโรงแรมบูติกเข้าร่วมประกวด จนถึงวันที่ 30 เม.ย. 2559 จากเดิมวันที่ 15 เม.ย. เนื่องจากทางผู้จัดได้ทราบถึงความไม่สะดวกในการเตรียมข้อมูลสมัครเข้าร่วมประกวดด้วยการรองรับแขกผู้เข้าพัก อันเป็นผลจากช่วงเทศกาลสงกรานต์หยุดยาว ประกอบกับนโยบายภาครัฐในการลดหย่อนภาษีเพื่อกระตุ้นการท่องเที่ยว การขยายเวลารับสมัครจะช่วยให้โรงแรมบูติกที่มีขนาด 3-80 ห้อง จากทั่วประเทศ มีเวลาในการสมัครและเตรียมความพร้อมเพิ่มมากขึ้น โดยสามารถสมัครเข้าร่วมประกวดได้ทางเว็บไซต์ www.thailandboutiqueawards.com และประกาศรางวัลเดือน ธ.ค.